|  |
| --- |
| Til høringsparterne    |

Høring over udkast til ændringsbekendtgørelse til rottebekendtgørelsen

Miljøministeriet sender hermed udkast til ny bekendtgørelse om forebyggelse og bekæmpelse af rotter i høring fra den 30. juni 2023 til den 23. august 2023.

Med udkastet til ny bekendtgørelse om forebyggelse og bekæmpelse af rotter (rottebekendtgørelsen) foreslås en række ændringer, hvoraf de væsentligste fremgår nedenfor.

**Ændringer i udkastet**

*Ny model for opkrævning af rottebekæmpelsesgebyr - § 52*

Som følge af ændringer i Skatteministeriets regler for opkrævning af ejendomsskat og ændring af vurderingsmetoden for erhvervsejendomme, så der fremadrettet ikke vil blive udarbejdet ejendomsværdier på erhvervsejendomme m.v., har der været brug for en ny model for beregning og opkrævning af gebyret. Gebyret vil fremadrettet blive opkrævet på baggrund af ejendommes areal, som kommunerne har adgang til via BBR-registret.

*Optagelseskrav på R1-autorisationkursus - § 19*

Der foretages ændringer mhp. at relevant ansættelse i kommunalteknisk forvaltning eller i Miljøministeriet sidestilles med erhvervsmæssig erfaring med muse- eller rottebekæmpelse.

*Erhvervsministeriets regler om autorisation - § 34*

Erhvervsministeriets (Sikkerhedsstyrelsens) regler vedrørende krav om autorisation ifm. arbejde på kloakområdet (Autorisationsloven[[1]](#footnote-1) §§ 7-8), herunder opsætning af rottespærrer i kloakker justeres, således at der blot henvises til reglerne under Erhvervsministeriets ressort.

*Hjemtagning af gift*

I bilag 6 om oplysninger, der skal registreres og indberettes, når der konstateres rotte, skal der fremadrettet også indberettes om mængden af de udlagte kemiske bekæmpelsesmidler, der er indsamlet igen (hjemtaget). Registrering og indberetning om mængden af kemiske bekæmpelsesmidler, der er hjemtaget, skal medvirke til, at Miljøstyrelsen samt kommunerne kan overvåge, hvor meget gift, der bliver brugt. Der er desuden indført en overgangsbestemmelse, således at hjemtagning af kemiske bekæmpelsesmidler (gift) skal indberettes første gang senest d. 1. juli 2024.

Ændringerne forventes at træde i kraft den 1. januar 2024.

*Afgivelse af høringssvar*

Udkastet til bekendtgørelse er i offentlig høring via Høringsportalen, www.hoeringsportalen.dk. Derudover er udkastet sendt til de organisationer, myndigheder m.v., der er anført på vedlagte høringsliste.

Høringssvar bedes sendt **senest den 23. august 2023** pr. e-mail til mim@mim.dk med angivelse af j.nr. 2022-6581 i emnefeltet.

Miljøministeriet gør opmærksom på, at de modtagne høringssvar vil blive offentliggjort på Høringsportalen, herunder afsenders navn og mailadresse. Ved afgivelse af høringssvar vil der blive sendt en underretningsskrivelse omkring persondatarettigheder til afsender.[[2]](#footnote-2)

|  |
| --- |
| **Erhvervsøkonomiske og administrative konsekvenser** Miljøministeriet har vurderet, at der ikke vil være hverken erhvervsøkonomiske eller administrative konsekvenser af bekendtgørelsen. **Agil erhvervsrettet regulering** Miljøministeriet vurderer, at principperne for agil erhvervsrettet regulering ikke er relevante for udkastet til bekendtgørelsen. **Forholdet til EU-retten** Bekendtgørelsen fastsætter nationale regler, som ikke udgør implementering af EU-lovgivning.  |

Med venlig hilsen

Micha Jerfort Fasberg

Fuldmægtig

+45 29 21 54 72

mijfa@mim.dk

1. [LBK nr 30 af 11/01/2019 om autorisation af virksomheder på el-, vvs- og kloakinstallationsområdet](https://www.retsinformation.dk/eli/lta/2019/30) [↑](#footnote-ref-1)
2. Bemærk at der i forbindelse med behandlingen af de modtagne høringssvar kan være behov for at videresende disse til anden myndighed. I det omfang, der i høringssvarene indgår personoplysninger, vil disse således kunne blive videresendt til anden myndighed med henblik på at få denne myndighed til at forholde sig til indholdet. Personoplysninger vil også kunne indgå i det høringsnotat, som ministeriet udarbejder på baggrund af høringen, og som offentliggøres efter høringen på Høringsportalen.

Den, der indsender personoplysninger, har ret til at gøre indsigelse, berigtige, slette, få indsigt i og begrænse behandlingen og kan trække samtykke til behandling tilbage. I så fald er det ikke sikkert, at høringssvaret kan indgå i høringsnotatet. Miljøministeriets Data Protection Officer (DPO) kan kontaktes på DPO@mim.dk. Spørgsmål til rettigheder m.v. kan rettes til DPO’en. Det er muligt at klage til Datatilsynet over Miljøministeriet behandling af personoplysninger. [↑](#footnote-ref-2)